«Отырған орнымнан ұшып тұрдым»: ҰБТ-дан 140 балл жинаған Жаннұр Еңсебек
DATE: 15:58, 28 Маусым 2024 | GMT +5
TITLE: «Отырған орнымнан ұшып тұрдым»: ҰБТ-дан 140 балл жинаған Жаннұр Еңсебек
URL: https://kaz.inform.kz/news/otirgan-ornimnan-uship-turdim-ubt-dan-140-ball-zhinagan-zhannur-ensebek-af4d85/
META: DATE: 15:58, 28 Маусым 2024 | GMT +5
TOTAL WORDS: 352
AUTHOR(S):
TEXT: Жаннұр Еңсебек - Алматы облысының Талғар ауданына қарасты Қарабұлақ ауылының №22 жалпы білім беретін орта мектебінің түлегі. Ауылдың қарапайым, қара домалақ баласы. «Мен қарапайым отбасынан шыққан баламын. Анам бастауыш сынып мұғалімі, әкем инженер. Биыл алтыншы сыныпты үздік аяқтаған қарындасым бар», - дейді Жаннұр. Айтуынша, таңдаған пәні - информатика және математика. Ол тестілеуге дайындығын 10-сынаптан бастаған. «Мені түрлі техникалар қатты қызықтырады. Сонымен қатар есеп шығарғанды жақсы көрем. Қаңтар айындағы алғашқы ҰБТ-дан 121 балл жинадым, Наурызда 137 балл алдым. Алайда, бұларға грант жоқ. Жаздағы ҰБТ-ның екеуін де пайдаландым. Біріншісінде 132 алдым. Екіншісінде, ⁠140 максималды балл жинадым. Енді құжатымды SDU университетіне тапсырамын. Болашақта Ақпараттық-технологиялар» IT маманы болғым келеді», - дейді түлек. Ол ҰБТ нәтижесін көргенінде көзінен жас шығып кеткенін жасырмады. «Алғаш нәтижемді көргенде орнымнан ұшып тұрдым. Көзімнен жас шығып кетті. Кеудемді қорқыныш биледі. Десе де дайындығым жүйелі болды. Бір күнімді бос жібермей оқып, еңбектендім. Екі жыл бойы күн сайын 8 сағатымды ҰБТ-ға арнадым », - деді 140 балл иегері. Айтуынша, білім беру орталығында онлайн дайындалған. «Мен үшін Juz40 білім беру орталығының жыл басында уәде еткен Hyundai Sonato автокөлігі үлкен мотивация болды. Бұйырса, аталған орталық екінші шілде күні машинаны табыстайды. Көлікті әкеме сыйлаймын», - дейді ол. ⁠Алтын белгі иегері, ҰБТ тапсырып жатқан қатарластарына сәттілік тіледі. «ҰБТ тапсыратындарға сәттілік тілеймін, тек моральдық тұрғыда беріліп қалмаңдар дегім келеді. Қолдарыңнан бәрі келеді», - деп жігерлендірді Жаннұр. Осыған дейін Ауыл мектебінің түлегі ҰБТ-да барлық сұраққа дұрыс жауап бергені туралы жазған едік. Естеріңізге сала кетсек, соңғы рет ҰБТ нәтижесі бойынша 140 балды Павлодар облысының талапкері 2021 жылы жинаған болатын, ал 2018 жылы Алматы қаласының талапкері жинады. ҚР Ғылым және жоғары білім министрлігінің мәліметінше, негізгі ҰБТ басталғаннан бері 264 мың рет тест тапсырылды. Оның ішінде талапкерлердің 75%-ы қазақ тілінде, 25%-ы орыс тілінде, 197 адам ағылшын тілінде тестілеуден өтті. ҰБТ басталғалы шекті балды 77% талапкер жинады. Орташа балға келетін болсақ, ол 69 балды құрады. Ерекше білім беру қажеттіліктері бар оқуға түсушілер үшін қолайлы жағдай жасаудың арқасында ҰБТ-ға алты аптаның ішінде 620 талапкер қатысты. Айта кетсек, 2024 жылғы ҰБТ аяқталғаннан кейін күнтізбелік жылдың 31 қазанына дейін тестілеудің бейнежазбаларына талдау жүргізіледі. Тыйым салынған заттарды пайдалану немесе ережелерді бұзу фактілері анықталған жағдайда түсушінің ҰБТ нәтижелері жойылады
